Oikeusministeriölle

LAUSUNTOpyyntö / TYÖRYHMÄMIETINTÖ 2009:10
Pohjola Vakuutus Oy (OP-Pohjola) esittää kunnioittaen lausuntonaan seuraavaa:
Yleisesti toteamme, että työryhmän mietinnössä esitetyt ehdotukset ja esitykset ovat pääsääntöisesti oikeansuuntaisia ja kannatettavia.
Työryhmän yhtenä tavoitteena on ollut löytää keinoja vakuutusoikeudessa ratkaistavien asioiden käsittelyaikojen lyhentämiseksi. Nähdäksemme ehdotetut toimet eivät välttämättä ole riittäviä käsittelyaikojen saamiseksi erityisesti käsiteltävien asioiden merkitys asianosaiselle huomioon ottaen hyväksyttävälle tasolle. Osassa ehdotuksissa on vain kysymys jo noudatetun menettelyn kirjaamisesta lakiin, jolloin sillä ei ole merkitystä lainkaan käsittelyaikoihin. Tällainen ehdotus on esimerkiksi vakuutusoikeudesta annetun lain 18 § 3 momenttiin ehdotettu muutos.

Työryhmä olisi voinut harkita käsittelyaikojen nopeuttamiseksi radikaalimpiakin toimia. Työryhmä esittää rajoituksia lisäselvityksen vastaanottamiseen, mikä sinällään on ajatuksena hyvä. Tämä ei kuitenkaan saisi johtaa siihen, että asia pannaan helpommin uudelleen vireille tarjotulla ja torjutulla lisäselvityksellä. Tapaturma-asioissa on tyypillistä, että vakuutettu hyvinkin olemattoman selvityksen perusteella saa asiansa uudelleen vireille niin vakuutusyhtiössä kuin sen muutoksenhakuelimissä. Tällaisten perusteettomina pidettävien valitusten käsittelyä tulisi voida yksinkertaistaa esimerkiksi ottamalla käyttöön jonkinlainen seulontamenettely. Yksi keino vähentää turhia valituksia voisi olla myös määräämällä käsittelymaksu sellaisille asioille, jotka on jo kertaalleen ratkaistu eikä niihin uusi valitus tuo muutosta. Tällainen maksullisuus taitaisi kuitenkin olla vieras sosiaalivakuutusjärjestelmälle. 
Yhdymme työryhmän jäsenten Leena Halilan ja Liisa Heikkilän ministeriön edustajina esittämään eriävään mielipiteeseen siitä, että vakuutusoikeuden organisaation kehittämistä tulisi voida jatkaa niin, että muista sivutoimisista jäsenistä kuin lääkärijäsenistä voidaan luopua kokonaan. Nämä muut sivutoimiset jäsenet edustavat tahoja, jotka ovat edustettuina vakuutusoikeutta alemmissa muutoksenhakuelimissä ja jo lainvalmistelussa.  Riippumattoman tuomioistuimen luonteeseen ei muutoinkaan sovi, että kysymyksessä olevan kaltaiset itressitahot ovat edustettuina ja tuomionistuimen ratkaisua tekemässä. 

Työryhmän näkemykset ja esitykset vakuutusoikeuden lääkärijärjestelmän kehittämiseksi ovat kannatettavia. Työryhmä kantaa erityistä huolta vakuutusoikeuden lääketieteellistä asiantuntemusta kohtaan tunnetusta epäluottamuksesta. Työryhmä esittää erinäisiä näkemyksiä luottamuspulan syistä. Ottamatta kantaa esitettyihin syihin sen enempää toteamme, ettei niissä ole kuitenkaan tuotu esiin erityisesti ihan viime vuosina konkreettisesti varsinkin isoissa henkilövahingoissa esille tullutta lääketieteellistä seikkaa. Vakuutusoikeus ratkaisee tahollaan lääketieteellisen syy-yhteysongelman omien säädösten nojalla ja käräjäoikeus muutoksenhakuasteineen aivan samassa asiassa aivan saman lääketieteellisen syy-yhteysongelman omien säädösten nojalla. Eri säädöksistä huolimatta syy-yhteysongelma on sama ja ratkaistaan saman lääketieteellisen aineiston pohjalta. Tästä huolimatta ratkaisutahot päätyvät aivan päinvastaisiin lopputulemiin. Kun eri lopputulemat eivät johdu asianomaisista korvausjärjestelmistä, asiantilaa ei voi hyväksyä. Ongelmaa ei voida varmaankaan ratkaista pelkästään vakuutusoikeuden toimintaa kehittämällä, mutta katsomme aiheelliseksi tuoda asian esille tässäkin yhteydessä. Mielestämme kysymys on ongelmasta, joka tällä hetkellä nakertaa ylipäätään luottamusta tuomioistuinten (myös vakuutusyhtiöitten) kykyyn tehdä oikeita ja oikeudenmukaisia ratkaisuja vaikeissa lääketieteellistä osaamista vaativissa jutuissa. Ongelmaan tulisi pikimmiten etsiä ratkaisua henkilövahinkoihin liittyvän muutoksenhaun kokonaisuudistuksella.
POHJOLA VAKUUTUS OY

Reino Aropuu	Timo Jyrinjärvi
osastonjohtaja	yksikönpäällikkö